kaerle etc. doen te wetene allen lieden tegewoirdich ende
toecomende dat wy ontfangen hebben die oidtmoedige supplicacie van
janne willem jan willemsse joryse adriaensse adriaenen snyders
adriaensse ende janne jacop meeusse alle jonge gesellen ongehoudt
behalven de voirs. jan willemsse ende innegesettenen ons dorps van
popple inhoudende hoe dat opten jaersavont lestleden over twee
jaeren die jonge gesellen vanden gehuchte van overbroeck gelegen
onder poppele voirs. zyn gecommen tot poppele opte plaetse in een
herberge geheeten den hert aldaer zy supplianten metten anderen jongen
gesellen vanden voirs. dorpe waeren vergadert om het nyeuw jaer
te singene ende hebben die van overbroecke voirs. die supplianten met
hueren medegesellen met hen geleydt tot int voirs. gehuchte
van overbroeck om dnyeuw jaer in goeder genuechten ende zonder
arch aldaer te singene ende comende int voirs. gehuchte van
overbroeck opte strate zoe zyn den voirs. supplianten te gemoete
gecomen die jonge gesellen vanden hul gehuchte van hulsele
resorterende onder die prochie van beke inde dinghbanck van weelde
om aldaer insgelycx het nyeuw jaer te singene ende die voirs.
hulsele staende opte strate ende ziende de voirs. supplianten met hueren
geselscape die welcke stonden op een grecht van eenen driessche
begonsten de selve van hulsele qualycken te sprekene seggende totten supplianten
ende hueren geselscape dese oft gelycke woerden godgeve u die pestilencie
daer op zy supplianten met hueren geselscape antwordden ende seyden wy
sullen u comen ende mits dien zyn zy malcanderen innegevaren ende hebben
malcanderen met hueren geweere ende stocken geslagen maer de voirs.
supplianten zyn bedwongen geweest de vlucht te gevene in welcke vlucht
de voirs. jan jacop meeusse een vanden supplianten is by die van hulsele
ter eerden geslagen geweest ende opgestaen zynde zoe heeft de
selve jan met eenen gruenen houten stocke wuyten willem adriaensse
insgelycx ter eerden geslagen ende tselve gedaen zijnde heeft hy
oyck die vlucht gegeven ende want die voirs. van hulsele riepen
slaet doot slaet doot zoe heeft de selve jan hem gesalveert doer
dwatere ende zyn alsoe die voirs. van hulsele ewech gegaen ende
die voirs. supplianten met hueren geselscape gecommen int voirs. gehucht
van overbroeck aldaer zy het nyeuw jaer hebben gesongen ende
zyn van daer geghaen tot poppele oyck singen tvoirs. nyeuw
jaer ende daer nae zyn zy gegaen drincken ende minnelyck van
malcanderen gescheyden in welcken gevechte vanden zyden vanden supplianten
meer persoenen gequetst zyn geweest oft zoe vele als vander
andere zyden nyettemyn is gebuert dat in tselve gevecht een geheeten
jan hermansse innegesetene vanden voirs. gehuchte van hulsele is
met eenen houten stocke geslagen geweest op zyn hoot zoe dat hy
vanden selven slage ende quetsuren tsanderdaeghs daer nae is
aflivich geworden dwelck de voirs; supplianten zeer hertelycken leet
is geweest ende want tvoirs. gevecht is gebuert by nachte
ende inder duysterheyt omtrent xii oft een uren ombegrepen vanden
juysten tyde zoe en hebben de voirs. supplianten nyet connen geweten
gelyck zy alnoch en doen ende wyeden voirs; slach den voirs. janne
heeft gegeven gehadt weder het geweest is nyemandt vander
zyden der voirs. supplianten oft vander andere zyden gelyck oyck
nyemandt ter werelt daer aff zekerlyc en weet te sprekene
nyettemyn de voirs. supplianten beduchten rigeur van justicien ende
mits dyen dat zy mede geslagen ende skytbaer hadden geweest
zoe hebben zy hen geabsenteert vuyt desen onsen lande van brabant
is oyck pertie geinteresseerde van hueren wegen voldaen ende
gecontenteert die welcke mits der gelegentheyt vander zaken
hen hebben zeer gracielycken laeten vernuegen want zy wel
wisten dat tvoirs. ongeval zeere onnoosselyck toegecomen was maer
en souden nochtans de voirs. supplianten die welcke noch al huere ouders
hebben nyet dorren commen noch verkeren binnen desen onsen lande
van brabant oft elders onder ons maer souden moeten ghaen dolen in
andere vrempde landen tot hueren eeuwiger verderffenissen ongenuchten
ende verdriete ten waere dat hen onse gracie ende genade hier
op worde verleent alzoe zy seggen ons daerom oetmoedelyck biddende
soe eest dat wy desen aengesien geneycht wesende ter beden ende
supplicacien vanden voirs. supplianten ende willende in desen preferen
gracie ende genade voir rigeur van justicien hebben den selven
supplianten ingevalle als boven quytgeschouden geremitteert ende
vergeven ende vuyt sunderlinger gracien schelden quyte remittrren
ende vergeven by desen onsen brieve tfeyt ende dootslach boven
geruert mitgaders alle offensen ende bruecken corporelle ende
criminelle daer inne zy ter causen voirscreven mit des daer aen
clevende mach tegen ons ende justicie mesdaen moegen hebben
ende hebben hen als daer aff weder gestelt ende gerestitueert
stellende weder ende restitueren tot hueren goeden namen famen
ende geruchte in onsen voirs. lande ende hertoghdomme van brabant
ende alle anderen onsen landen ende heerlicheyden ende tot hueren
ongeconfisqueerden goeden zoe verre zy eenige hebben gelyck
ende in alder manieren alsoe zy waeren eer den voirs. dootslach
geschiede imponerende hier op eenen eeuwich geswych onsen procuruer
generael in brabant ende allen anderen onsen justicieren wye zy zyn
satisfactie ende beternisse doende der pertien geinteresseerde indien
die nyet gedaen en is ende ennige daer toe diene civilic alleenlyck
behoudelyck dat de voirs. supplianten gehouden sullen zyn tvoirs. feyt
tegen ons te beteren civilic naede gelegentheyt vander saken ende
faculteyt van hueren goeden mit oyck te betaelen de costen van
justicien zoe verre ennige daer om gedaen zyn oft noch gedaen
wordden ter $taxacien taxacien ende moderacien van onsen zeer lieven
ende getrouwen cancellier ende lieden van onsen rade in brabant die
welcke wy daer toe gecommitteert hebben ende committeren by desen
ontbieden daerom ende bevelen den selven onsen cancellier ende
lieden van onsen rade dat voer hen geroepen de ghene die daer
om behoiren geroepen te zyne zy procederen wel ende getrouwelyck
totten interinemente ende verificacien van desen ende totter taxacien
vanden voirs. civile boeten ende costen getaxeert ende betaelt zynde in
handen vanden ghenen van onsen ontfangers dyen dat behoeren sal
ende de welcke gehouden wordt rekeninghe bewys ende reliqua te doene
vanden voirs. civile boeten tot onsen behoeff mitten anderen penningen van
zyne ontfangen zy onsen procureur generael in brabant ende allen
anderen onse richteren justicieren officieren ende ondersaten tegewoirdige
ende toecomende dyen dat aengaen sal moegen huere stedehouderen ende eenen
yegelic van hen besundere zoe hem toebehoeren sal doen laten ende gedoegen
den voirs. supplianten van deser onser tegewoirdiger gracien remissien ende
perdoene ende van allen den inhouden van desen inden vuegen ende
manieren voere verhaelt rustelyck vredelyck volcomelyck ende
eeuwelick genyeten ende gebruycken zonder hen te doene noch te laten
geschieden nu noch in toecomende tyden ennighen hinder letssel oft
moeyenisse aen lyve noch aen goeden ter contrarien maer indien huere
liven oft ennige van hueren goeden daer om gearresteert becommert oft
belet waeren dat zy die setten ende stellen oft doen setten ende
stellen terstont ende zonder vertreck tot geheelder ende volcomender
delivrancie want ons alsoe ghelieft ende ten eynde dat dit vast
zy ende blyve tot euwigen dagen zoe hebben wy onsen zegel hier
aen doen hanghen behoudelyc in anderen dingen onsen rechte ende
eenen yegelycken anderen dessyns gegeven in onsen stadt van
bruessel inde maent van decembry int jaer ons heeren duysent
vyfhondert tweendertich van onsen keyserycke tderde ende van
onsen coninckrycken van spangnien beyde den cecilien ende anderen
txviie aldus gescreven opte plycke byden keyser ende
geteeckent proefst visa recepta
ghecollationneert tegens
doriginale brieven by mij
de cock